*Hakusana "Maritsa" ohjaa tänne. Maritsá on myös kylä Ródoksen saarella Kreikassa.*

**Évros** (kreik. Έβρος) eli **Maritsa** (bulg. Марица), eli **Meriç** (turk. *Meriç*), antiikin *Hebros* (m.kreik. Ἕβρος), on joki, joka virtaa Bulgariassa sekä Traakiassa Kreikan ja Turkin rajalla. Sen pituus on noin 550 kilometriä. Joki saa alkunsa Rila-vuoristosta Bulgariassa ja se laskee Traakianmereen Egeanmeren koillisosassa noin 14,5 kilometriä itään Alexandroúpolista. Évros on Balkanin niemimaan toiseksi pisin joki Tonavan jälkeen.

Maantiede
---------

Évros-joki Kreikan ja Turkin rajalla.
Bulgarian puolella Évros virtaa noin 321 kilometrin matkan. Joki virtaa Balkanvuorten ja Rodópivuorten välistä, ohittaen Plovdivin ja Parvomayn kaupungit. Kreikassa joki kulkee lähteestä riippuen noin 204–218 kilometriä, mikä tekee siitä maan neljänneksi pisimmän joen. Tästä joki toimii Kreikan ja Bulgarian rajajokena noin 15 kilometrin matkan ja Kreikan ja Turkin rajajokena noin 203 kilometrin matkan. Siirtyessään Kreikan ja Turkin rajajoeksi se ohittaa Edirnen kaupungin, ja virtaa yksin Turkin puolella noin 11 kilometrin matkan. Joki laskee Egeanmereen kuuluvaan Traakianmereen muodostaen Kreikan puolelle leveimmillään 12-kilometrisen, 188 neliökilometrin alueen käsittävän suistoalueen. Suistoalue muodostaa Évroksen suiston kansallispuiston.

Évroksen suiston kansallispuistoa.
Évroksen sivujokia ovat muun muassa Mechka, Kayaliyka, Arda, Tundzha ja Erginis. Évroksen valuma-alue on sivujoet mukaan lukien noin 53 000 neliökilometriä, josta Bulgarian puolella noin 34 265 neliökilometriä, Turkin puolella noin 14 650 neliökilometriä ja Kreikan puolella noin 3 685 neliökilometriä. Joki virtaa suhteellisen rauhallisesti pienistä korkeuseroista johtuen. Kreikan Évroksen alueyksikkö on saanut nimensä joesta.

Historia
--------

Évros-joki on nimetty Traakian kuninkaan Kassandroksen pojan Hebroksen mukaan. Antiikin aikana joki tunnettiin myös nimellä *Rhombos*. Kreikkalaisessa mytologiassa joki oli paikka, johon mainadit heittivät kappaleiksi repimänsä Orfeuksen pään.

Vuonna 1371 Evros oli osmanien ja serbien välillä käydyn Maritsan taistelun näyttämönä. 2000-luvulla Évros-joen alue on ollut yksi Euroopan unionin suurimmista laittoman maahantulon reiteistä. Esimerkiksi vuonna 2010 yli 33 000 ihmistä ylitti rajajoen laittomasti. Kreikka on rakentanut 12,5 km pitkälle maarajaosuudelle aidan vaikeuttaakseen laittomien rajanylittäjien pääsyä maahan.

Lähteet
-------

1. 1 2 3 4  Maritza-Evros-Meric Sub-basin with Arda and Ergene Rivers *Internationally Shared Surface Water Bodies in the Balkan Region*. Viitattu 15.8.2016.
2. 1 2  *Transboundary Flood Risk Management: Experiences from the UNECE Region*, s. 32. United Nations Publications, 2014. ISBN 9210543416. Teoksen verkkoversio.
3. 1 2 3 4 5  Evros River *Greece Index*. Viitattu 15.8.2016. (englanniksi)
4. ↑  Dill, William A.: *Inland Fisheries of Europe*, s. 83. EIFAC technical paper: Supplement. Numero 52. Food and Agriculture Organization of the United Nations, 1993. ISBN 9251033587. Teoksen verkkoversio.
5. 1 2  Evros River *Visit Greece*. Viitattu 15.8.2016.
6. 1 2  Pseudo-Plutarkhos: De fluviis (Pseudo-Plutarch: *De fluviis* 3) *Perseus*. Viitattu 15.8.2016.
7. ↑  Frontex Estimates Illegal Border Crossings on the Greek Turkish Border Have Diminished by 44% by the End of November (doc) (Lehdistötiedot)  30.11.2010. Varsova:  Frontex. Viitattu 24.9.2012. (englanniksi)
8. ↑  Turkki hyväksyy Kreikan kiistellyn raja-aidan (html) (Uutinen) *Iltalehti*.  07.01.2011. Helsinki. Viitattu 24.9.2012.

Aiheesta muualla
----------------

* Kuvia tai muita tiedostoja aiheesta **Évros eli Maritsa** Wikimedia Commonsissa